
Okresný súd Prievidza 26T/37/2024 3824010518 09. 09. 2024 Mgr. Michal Vigaš ECLI:SK:OSPD:2024:3824010518.2
ROZSUDOK V MENE SLOVENSKEJ REPUBLIKY Okresný súd Prievidza, na pracovisku v Partizánskom, samosudcom Mgr. Michalom Vigašom, v trestnej veci obžalovaného A. B., pre skutok v obžalobe právne kvalifikovaný ako prečin zanedbania povinnej výživy podľa § 207 ods. 2 Tr. zákona č. 300/2005 Z. z. v znení neskorších predpisov (ďalej Tr. zák.), na hlavnom pojednávaní dňa 09.09.2024, takto rozhodol: Obžalovaný A. B., nar. XX.XX.XXXX v C., trvale bytom D. E. D., časť D. F. XX, je vinný, že hoci mu z ustanovenia § 62 ods. 1 a nasledovných zákona č. 36/2005 Z.z. o rodine vyplýva povinnosť prispievať na výživu nezaopatreného dieťaťa a rozsudkom Okresného súdu Bánovce nad Bebravou č.k. 6P/95/2022-61 zo dňa 16.2.2023 právoplatným a vykonateľným dňa 22.2.2023 bol zaviazaný prispievať na výživu svojho nezaopatreného syna M.H. narodeného XX.X.XXXX sumou 100,- Eur mesačne a svojej maloletej dcéry T.H. narodenej X.X.XXXX sumou 150,- Eur mesačne vždy do 20. dňa v mesiaci vopred k rukám oprávnenej, matky maloletých detí B. G., trvale bytom v D. E. D. časť D., ktorej boli deti zverené do osobnej starostlivosti, svoju zákonnú povinnosť vyživovať iného si v období od mesiaca august 2023 vrátane až doposiaľ riadne, včas a v plnej výške neplnil, s výnimkou výživného za mesiac október 2024, za ktorý si vyživovaciu povinnosť splnil v plnej výške, hoci je od 1.3.2022 až doposiaľ vedený ako samostatne zárobkovo činná osoba podnikajúca pod obchodným menom A. B. s miestom podnikania D. XX, D. E. D., IČO: 54 486 050, ktorá bola pozastavená v období od 15.2.2024 do 15.4.2024 a hoci z podnikateľskej činnosti nemal dostatočný príjem, živnosť nezrušil a nezaevidoval sa ako uchádzač o zamestnanie na príslušnom úrade práce, sociálnych vecí a rodiny, ani si nehľadal takú prácu, aby si mohol riadne a včas plniť svoju vyživovaciu povinnosť, čím sa plneniu svojej vyživovacej povinnosti v uvedenom období úmyselne vyhýbal, čím mu vznikol celkový dlh na nezaplatenom výživnom vo výške 2290,- Eur teda najmenej dva mesiace v období dvoch rokov sa úmyselne vyhýbal plneniu svojej zákonnej povinnosti vyživovať iného, čím spáchal prečin zanedbania povinnej výživy podľa § 207 ods. 2 Tr. zákona č. 300/2005 Z. z. v znení neskorších predpisov (ďalej Tr. zák.) Za to sa odsudzuje: Podľa § 207 ods. 2 Tr. zák. s použitím § 38 ods. 2 Tr. zák., § 36 písm. l/ Tr. zák.,
§ 37 písm. m/ Tr. zák., na trest odňatia slobody vo výmere 8 (osem) mesiacov nepodmienečne. Podľa § 48 ods. 2 písm. b/ Tr. zák. sa obžalovaný zaraďuje na výkon trestu odňatia slobody do ústavu na výkon trestu so stredným stupňom stráženia. odôvodnenie: Tento rozsudok odôvodnenie neobsahuje, pretože sa obžalovaný a prokurátor po vyhlásení rozsudku, teda v lehote tri pracovné dni, vzdali odvolania, a preto podľa § 172 ods. 2 Trestného poriadku bol vyhotovený zjednodušený písomný rozsudok. Vyhlásený rozsudok však musí zodpovedať písomnému vyhotoveniu rozsudku, nielen v časti výroku ale aj poučeniam, preto rozsudok obsahuje aj poučenie o možnosti podať odvolanie. Poučenie: Proti tomuto rozsudku je možné podať odvolanie v lehote 15 (pätnásť) dní od oznámenia rozsudku prostredníctvom tunajšieho súdu na Krajský súd v Trenčíne. Oznámením rozsudku je jeho vyhlásenie v prítomnosti toho, komu treba rozsudok doručiť. Ak sa rozsudok vyhlásil v neprítomnosti takejto osoby, oznámením je až doručenie rozsudku (§ 309 ods. 1 Trestného poriadku).

Zdroj: KAUZIS.SK – https://www.kauzis.sk/judikatura/r/ECLI:SK:OSPD:2024:3824010518.2 (dáta aktuálne k 15. 11. 2026). Záväzné je znenie zverejnené súdom.




